b'\n_START_ARTICLE_\nIndochine (yhtye)\n_START_PARAGRAPH_\nIndochine on ranskalainen new wave/rock-yhtye, jonka Nicola Sirkis ja Dominique Nicolas perustivat vuonna 1981. Hyvin pian yhtyeeseen liittyi my\xc3\xb6s Dimitri Bodianski. Indochine on julkaissut t\xc3\xa4h\xc3\xa4n menness\xc3\xa4 10 studioalbumia, joista ensimm\xc3\xa4inen, L\'Aventurier, julkaistiin vuonna 1982 ja viimeisin, Black City Parade, vuonna 2013._NEWLINE_Indochinen albumit ovat myyneet yhteens\xc3\xa4 pitk\xc3\xa4lti toista miljoonaa kappaletta. Erityisen suosittu yhtye on Ranskan lis\xc3\xa4ksi Kanadassa, Sveitsiss\xc3\xa4 ja Belgiassa. My\xc3\xb6s Perussa yhtye on suosittu: sen kerrotaan myyneen enemm\xc3\xa4n levyj\xc3\xa4 kuin Madonnan.\n_START_SECTION_\n1980-luku\n_START_PARAGRAPH_\nIndochine perustettiin toukokuussa 1981 Pariisissa. Sen perusti kaksi ranskalaismiest\xc3\xa4, Nicola Sirkis ja Dominique Nicolas. Pian mukaan liittyi my\xc3\xb6s Dimitri Bodianski, joka oli Nicolan yst\xc3\xa4v\xc3\xa4n serkku._NEWLINE_Ensimm\xc3\xa4inen konsertti pidettiin kahvila Le Rose Bonbon:ssa Pariisissa 29. syyskuuta 1981. T\xc3\xa4m\xc3\xa4n lyhyen lavaesiintymisen perusteella he saivat ensimm\xc3\xa4isen levytyssopimuksensa. Ensimm\xc3\xa4inen single julkaistiin marraskuussa 1981. Se sis\xc3\xa4lsi kaksi laulua, Dizzindence Politik ja Fran\xc3\xa7oise, mutta ei saavuttanut suurta julkisuutta._NEWLINE_Nicolan kaksosveli St\xc3\xa9phane Sirkis, joka oli jo aiemmin esiintynyt lavalla yhtyeen kanssa, liittyi yhtyeeseen virallisesti. Huhtikuussa 1982 yhtye levytti ensimm\xc3\xa4isen albuminsa, L\'Aventurier:in, jota myytiin yli 250 000 kappaletta._NEWLINE_Vuonne 1983 ilmestyi toinen albumi, Le P\xc3\xa9ril Jaune, jota myytiin 225 000 kappaletta. 1984 heill\xc3\xa4 oli Ranskan kattava kiertue, ja he menestyiv\xc3\xa4t my\xc3\xb6s Skandinavian maissa, joista eniten Ruotsissa._NEWLINE_Vuonna 1985 he olivat saaneet suuren kannattajajoukon. Kolmas albumi, 3, myi 750 000 kappaletta Euroopassa. Serge Gainsbourg ohjasi musiikkivideon Tes Yeux Noirsiin, joka on yksi b\xc3\xa4ndin menestyksekk\xc3\xa4immist\xc3\xa4 lauluista._NEWLINE_1986 yhtye juhlisti viisivuotista uraansa julkaisemalla live-tallenteen Pariisin Z\xc3\xa9nithiss\xc3\xa4 pidetyst\xc3\xa4 konsertista._NEWLINE_Indochinen nelj\xc3\xa4s albumi, 7000 Danses, julkaistiin vuonna 1987. Se myi noin 320 000 kappaletta, eli huomattavasti v\xc3\xa4hemm\xc3\xa4n kuin edelt\xc3\xa4j\xc3\xa4ns\xc3\xa4 3. T\xc3\xa4m\xc3\xa4 johtui osittain siit\xc3\xa4, ett\xc3\xa4 yhtye pyrki tuottamaan valtavirrasta poikkeavan levyn. Rock-kriitikot v\xc3\xa4ittiv\xc3\xa4t arvosteluissaan Indochinea The Curen kopioksi. Kritiikist\xc3\xa4 huolimatta yleis\xc3\xb6 jatkoi yhtyeen kannattamista._NEWLINE_Maaliskuussa 1988 yhtye aloitti maailmankiertueen.\n_START_SECTION_\n1990-luku\n_START_PARAGRAPH_\nV\xc3\xa4syneen\xc3\xa4 monen kuukauden kiert\xc3\xa4misest\xc3\xa4 yhtye piti tauon. Heid\xc3\xa4n viides studioalbuminsa, Le Baiser, julkaistiin vuoden 1990 alussa. Fanit j\xc3\xa4rkyttyiv\xc3\xa4t huomatessaan, ett\xc3\xa4 Dimitri Bodianski ei en\xc3\xa4\xc3\xa4 kuulunut yhtyeeseen, p\xc3\xa4\xc3\xa4tetty\xc3\xa4\xc3\xa4n j\xc3\xa4tt\xc3\xa4\xc3\xa4 b\xc3\xa4ndin tammikuussa 1989. H\xc3\xa4nen l\xc3\xa4hd\xc3\xb6lleen oli monia syit\xc3\xa4. Indochinen musiikki oli kehittynyt vuosien aikana ja Dimitrin mielest\xc3\xa4 yhtye ei en\xc3\xa4\xc3\xa4 kaivannut saksofonistia. H\xc3\xa4nest\xc3\xa4 oli my\xc3\xb6s tullut is\xc3\xa4. Dimitri s\xc3\xa4ilyy Indochinen alkuper\xc3\xa4isen kokoonpanon rakastettuna j\xc3\xa4senen\xc3\xa4, ja h\xc3\xa4n on l\xc3\xa4ht\xc3\xb6ns\xc3\xa4 j\xc3\xa4lkeen esiintynyt fanien iloksi satunnaisesti lavalla._NEWLINE_Indochinen kymmenvuotisjuhla oli vuonna 1991. Asian juhlistamiseksi julkaistiin Le Birthday Album. Se oli kokoelma-albumi, joka sis\xc3\xa4lsi my\xc3\xb6s yhden uuden laulun, La Guerre Est Finie:n ("Sota on ohi"), joka julkaistiin my\xc3\xb6s singlen\xc3\xa4. Levy myi yli 600 000 kappaletta Euroopassa. Samoihin aikoihin alkoi kuitenkin Persianlahden sota, joten monet radioasemat p\xc3\xa4\xc3\xa4ttiv\xc3\xa4t olla soittamatta kappaletta._NEWLINE_Heid\xc3\xa4n kuudes studioalbumi, Un Jour Dans Notre Vie, julkaistiin vuonna 1993. Se ei myynyt hyvin, eik\xc3\xa4 my\xc3\xb6sk\xc3\xa4\xc3\xa4n saanut hyvi\xc3\xa4 arvosteluja._NEWLINE_Vuonna 1999 St\xc3\xa9phane Sirkis, kitaristi, kosketinsoittaja ja Nicolan kaksosveli, kuoli 39-vuotiaana hepatiittiin. H\xc3\xa4n toivoi, ett\xc3\xa4 yhtye jatkaisi toimintaansa viel\xc3\xa4 h\xc3\xa4nen kuolemansa j\xc3\xa4lkeenkin.\n_START_SECTION_\n2000-luku\n_START_PARAGRAPH_\nVuonna 2002 yhtye saavutti suosiota Paradize-albumillaan, joka sis\xc3\xa4lsi listahitin J\'ai Demand\xc3\xa9 \xc3\xa0 La Lune, ja joka myi miljoona kappaletta._NEWLINE_Vuoden 2005 joulukuussa yhtyeelt\xc3\xa4 ilmestyi Alice Et June -albumi. Se sis\xc3\xa4lt\xc3\xa4\xc3\xa4 yhteisty\xc3\xb6ss\xc3\xa4 Placebon Brian Molkon kanssa tehdyn Pink Water 3:n._NEWLINE_2009 ilmestyi 11. studioalbumi "La R\xc3\xa9publique des Meteors", jonka kiertue p\xc3\xa4\xc3\xa4ttyi loppuunmyydyll\xc3\xa4 Stade de Francella (80 000 katsojaa) Pariisissa vuonna 2010. Liikkui my\xc3\xb6s huhuja josko t\xc3\xa4m\xc3\xa4 olisi ollut Indochinen viimeinen konsertti koskaan._NEWLINE_2012 Indochine juhlisti 30-vuotista uraansa (uudelleen)julkaisemalla Paradize+10:n ja esiintym\xc3\xa4ll\xc3\xa4 1. ja 2. helmikuuta 2012 Pariisin Zenithiss\xc3\xa4. Innokas fanikunta osti liput (yhteens\xc3\xa4 12 000 kpl) loppuun alle vartissa lippujen myyntiintulon j\xc3\xa4lkeen. Konsertissa kuultiin uutta materiaalia tulevalta albumilta._NEWLINE_Vuoden 2013 helmikuussa ilmestyi Black City Parade, jonka julkaisemisen my\xc3\xb6t\xc3\xa4 Indochine on aloittava laajan kolmiosaisen kiertueen, joista ensimm\xc3\xa4inen osa keskittyy aiemmilla kiertueilla "unohdettujen" pikkukaupunkien pienempiin saleihin.'